Polisie soek vrou oor babalykie in rioolwerke - Maroela Media
Polisie soek vrou oor babalykie in rioolwerke
'n Babalykie is in 'n munisipale rioolpompstasie in Virginia in die Vrystaat gevind.
Ao. Malebo Khosana, woordvoerder van die polisie, het gesê die lykie is op 3 September deur werkers van die Matjhabeng-munisipaliteit gevind terwyl hulle instandhouding gedoen het. Een van die werkers het 'n swart plastieksak op die water sien dryf.
Die werker het die sak met 'n hark uit die water gehaal waarna die babalykie met die naelstring steeds aan in die sak gevind is. Die polisie en nooddienste is ontbied en die baba is op die toneel dood verklaar.
Volgens die polisie is die bablykie moontlik in 'n rioolkanaal van 'n naburige dorp soos Welkom, Bronville, Meloding of selfs Ventersburg gestort. Die polisie ondersoek 'n saak van verberging van geboorte.